《拜张魏公墓下》
宋代·朱熹

衡山何巍巍，湘流亦汤汤。
我公独何往？剑履在此堂。
念昔中兴初，孽竖倒冠裳。
公时首建义，自此扶三纲。
精忠贯宸极，孤愤摩穹苍。
元戎二十万，一旦先启行。
西征奠梁益，南辕无江湘。
士心既豫附，国威亦张皇。
缟素哭新宫，哀声连万方。
黠虏闻褫魄，经营久彷徨。
玉帛骤往来，士马且伏藏。
公谋适不用，拱手迁南荒。
白首复来归，发短丹心长。
拳拳冀感格，汲汲勤修攘。
天命竟难谌，人事亦靡常。
悠然谢台鼎，“骑龙白云乡”。
坐令此空山，名与日月彰。
千秋定军垒，岌嶪遥相望。
贱子来岁阴，烈风振高岗。
下马九顿首，抚膺泪淋浪。
山颓今几年，志士日惨伤。
中原尚腥膻，人类几豺狼!
公还浩无期，嗣德炜有光。
恭惟宋社稷，永永垂无疆。

作者简介：朱熹（1130年9月15日～1200年4月23日），行五十二，小名沋郎，小字季延，字元晦，一字仲晦，号晦庵，晚称晦翁，又称紫阳先生、考亭先生、沧州病叟、云谷老人、逆翁。谥文，又称朱文公。汉族，祖籍南宋江南东路徽州府婺源县（今江西省婺源），出生于南剑州尤溪（今属福建三明市）。南宋著名的理学家、思想家、哲学家、教育家、诗人、闽学派的代表人物，世称朱子，是孔子、孟子以来最杰出的弘扬儒学的大师。